
Visoki prekršajni sud Republike Hrvatske
  Zagreb
Broj: Ppž-10246/2023

R E P U B L I K A   H R V A T S K A

R J E Š E N J E

Visoki prekršajni sud Republike Hrvatske, u vijeću sastavljenom od sudaca Ivane Bosnić-Kovačić kao predsjednice vijeća te Katice Lučić i Jasne Momirović kao članova vijeća, uz sudjelovanje više sudske savjetnice Ivane Vorel Mikša kao zapisničarke, u prekršajnom postupku protiv okrivljenog Saše Žajgara, zbog prekršaja iz članka 20. stavka 1. točke 4. i stavka 3. Zakona o higijeni hrane i mikrobiološkim kriterijima za hranu („Narodne novine“ broj: 83/22.), članka 24. stavka 1. točke 6. i stavka 3. Zakona o provedbi uredbi Europske unije o zaštiti životinja („Narodne novine“ broj: 125/13., 14/14., 92/14., 32/19.) i članka 107. stavka 1.točke 2. i stavka 7. Zakona o zdravlju životinja („Narodne novine“ broj: 152/22., 154/22.), odlučujući o žalbi tužitelja, Državnog inspektorata Republike Hrvatske, Područnog ureda Rijeka, Ispostave u Puli, podnesenoj protiv presude Općinskog suda u Puli-Pola, broj: Pp-1122/2023-4 od 19. srpnja 2023., na sjednici vijeća održanoj 15. rujna 2026.  

r i j e š i o   j e
		
Prihvaća se kao osnovana žalba tužitelja, Državnog inspektorata Republike Hrvatske, Područnog ureda Rijeka, Ispostave u Puli, te se ukida pobijana presuda i predmet vraća sudu prvog stupnja na ponovno suđenje.

Obrazloženje	

1. Prvostupanjskom presudom, na temelju članka 181. točke 5. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18. i 114/22.), odbijena je optužba protiv okrivljenog Saše Žajgara, zbog prekršaja iz članka 20. stavka 1. točke 4. i stavka 3. Zakona o higijeni hrane i mikrobiološkim kriterijima za hranu, članka 24. stavka 1. točke 6. i stavka 3. Zakona o provedbi uredbi Europske unije o zaštiti životinja i članka 107. stavka 1.točke 2. i stavka 7. Zakona o zdravlju životinja, opisanih u izreci, uz obrazloženje da nisu ispunjeni uvjeti za vođenje ovog postupka, a to stoga što djelo prekršaja pod I.1. nije vremenski određeno, te za djelo prekršaja pod I.3. nije bio na snazi propis na koji se poziva tužitelj te optužni prijedlog za pokretanje prekršajnog postupka nije podnesen najkasnije u roku od 15 dana od dana završetka nadzora. 

2. Istom presudom odlučeno je da, na temelju članka 140. Prekršajnog zakona, troškovi prekršajnog postupka padaju na teret proračunskih sredstava.

3. Protiv prvostupanjske presude tužitelj je pravodobno podnio žalbu zbog bitne povrede odredaba prekršajnog postupka i pogrešne primjene materijalnog prekršajnog prava, ističući kako razlozi koje navodi prvostupanjski sud, nisu razlozi za donošenje  presude kojom se optužba odbija.

4. Žalitelj predlaže da se iz razloga navedenih u žalbi, ista prihvati.

5. Žalba je osnovana.

6. Rješavajući predmet te ispitujući pobijanu presudu po službenoj dužnosti, u smislu odredbe članka 202. stavka 1. Prekršajnog zakona, uz ocjenu navoda žalbe, ovaj sud je utvrdio da je pogrešan zaključak prvostupanjskog suda zbog kojeg smatra da u konkretnom slučaju postoje okolnosti koje isključuju prekršajni progon, što osnovano ističe i žalitelj.

7. Naime, pobijanom presudom protiv okrivljenog Saše Žajgara je odbijena optužba na temelju članka 181 točke 5. Prekršajnog zakona, međutim, razlozi navedeni u pobijanoj presudi ne odnose se na okolnosti koje isključuju prekršajni progon, a nije nastupila niti zastara prekršajnog progona te je trebalo prihvatiti kao osnovanu žalbu tužitelja, pobijanu presudu ukinuti i predmet vratiti prvostupanjskom sudu na suđenje, s time da će prvostupanjski sud provesti sve potrebne dokaze na osnovu kojih će nesumnjivo utvrditi je li okrivljenik počinio prekršaje koji mu se optužbom stavljaju na teret pa vodeći računa i o ostalim žalbenim navodima, ocjenjujući sve, u postupku izvedene dokaze i pravno relevantne činjenice, donijeti novu, na zakonu osnovanu i valjano obrazloženu odluku.

8. Iz izloženih razloga, odlučeno je kao u izreci.

	      Zapisničarka:
	
	   Predsjednica vijeća:

	
	
	

	      Ivana Vorel Mikša, v.r.
	
	   Ivana Bosnić-Kovačić, v.r.



Rješenje se dostavlja Općinskom sudu u Puli-Pola, u 4 (četiri) otpravka: za spis, okrivljenika i tužitelja.

Za točnost otpravka – ovlašteni službenik
Upraviteljica zajedničke sudske pisarnice:
                        Edita Vrkljan

